SKRIFTLIG FORESPØRGSEL E-1313/03

af Torben Lund (PSE) til Kommissionen

(7. april 2003)

Om: Polsk særlov om anlæg af veje, som omgår kravene om miljøindvirkningsvurdering

Det forlyder, at der i Polen den 2. april vil blive vedtaget en retsakt med det formål at forenkle procedurerne for planlægning og godkendelse af større vejprojekter i Polen. Det foreslås i retsakten, at disse procedurer skal gælde indtil udgangen af 2007.

Forenklingen af procedurerne indebærer blandt andet en lempelse af bestemmelserne om miljøindvirkningsvurdering og ophævelse af flere artikler i den polske miljøbeskyttelseslovgivning. Dette betyder for eksempel, at de sædvanlige miljøindvirkningsvurderinger i to faser vil blive erstattet af én enkelt miljøindvirkningsvurdering, og at flere centrale aspekter hvad angår undersøgelse af miljømæssigt bæredygtige alternativer til de foreslåede vejføringer vil blive udeladt. Desuden vil de beslutningsprocesser, der indføres med denne nye retsakt, begrænse anvendelsen af offentlige høringer væsentligt, og der vil ikke være pligt til at oplyse, hvem der er ophavsmænd til miljøindvirkningsvurderingen.

Disse ændringer vil uden tvivl bekymre Kommissionen, idet Polen allerede har gennemført lovgivningen vedrørende miljøindvirkningsvurdering i sin nationale lovgivning, og det ser nu ud til, at Polen vil fravige disse lovbestemmelser. Når en større vej først er anlagt og har skadet eller ødelagt miljømæssigt vigtige områder, er skaden ofte uoprettelig. Vil Kommissionen på denne baggrund give sin vurdering af situationen, og kan den forsikre Parlamentet om, at Polen stadig vil overholde samtlige EU's miljøkrav til beslutninger vedrørende vejprojekter, både i tiden indtil tiltrædelsen af EU og efter datoen for tiltrædelse?

Bemærk venligst, at det er nødvendigt at handle hurtigt, da afstemningen i det polske Senat finder sted den 2. april!

Svar afgivet på Kommissionens vegne af Margot Wallström

(16. maj 2003)

Fra og med tiltrædelsen af Den Europæiske Union vil Polen være forpligtet til at overholde EF-lovgivningen, herunder bestemmelserne om projekters virkninger på miljøet, navnlig deres virkninger på særligt værdifulde naturområder. Endvidere tilskynder Kommissionen de tiltrædende lande til at anvende og gennemføre de gældende miljøbestemmelser allerede i perioden før tiltrædelsen, ikke mindst når det drejer sig om nye investeringer såsom motorveje. De relevante bestemmelser findes i habitatdirektivet (92/43/EØF(1)), fugledirektivet (79/409/EØF(2)), direktivet om vurdering af virkningerne på miljøet (VVM) (97/11/EF(3)) samt direktivet om vurdering af bestemte planers og programmers indvirkning på miljøet (2001/42/EF(4)), som skal anvendes fra juli 2004. Der vil kun blive ydet fællesskabsstøtte til sådanne investeringer, hvis kravene i Fællesskabets lovgivning om miljø og interoperabilitet overholdes.

Kommissionen rejste spørgsmålet om den polske særlov på mødet i underudvalg nr. 6 EU/Polen for transport, miljø, energi og transeuropæiske net (TEN), der fandt sted den 27. marts 2003 i Warszawa. De polske myndigheder forsikrede Kommissionen om, at bekymringerne med hensyn til særloven var ubegrundede. Ifølge de polske myndigheder var den eneste relevante lovgivning, der var under forberedelse, to retsakter, som vil fuldføre gennemførelsen af VVM-direktivet i polsk lov. Det drejer sig om en retsakt udstedt af landbrugsministeriet om de krav, der skal opfyldes ved vurderingen af motorvejes virkninger på landdistrikter, og en retsakt udstedt af miljøministeriet om detaljerede krav med hensyn til motorvejes virkninger på miljø og kulturarv.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(2) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(3) Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(4) Europa-Parlamentets og Rådets direktiv 2001/42/EF af 27. juni 2001 om vurdering af bestemte planers og programmers indvirkning på miljøet, EFT L 197 af 21.7.2001.